Ohutsuolen magneettitutkimus / Enterografia, juotto, aikuinen (JN2BG)

Ohutsuolen tutkiminen magneettilaitteen avulla. Suoli täytetään colonsteril-liuoksella, jonka tutkittava juo ennen kuvauksen alkua. Jodivarjoainetta ei käytetä. Tehosteainetta (gadolinium) voidaan käyttää.

Ajan varaaminen ja yhteystiedot

Tutkimus varataan Oberonilta virka-aikana:

|  |  |  |  |
| --- | --- | --- | --- |
| **OBERON** | **RESURSSI** | **TUTKIMUSPAIKKA** | **HUOMIOITAVAA** |
| Z3376 B-Kuvantaminen | B0 T70 Sola 1.5T | B-rakennus, 0-kerros, aula B03 | POTILAS TUNTIA ENNEN TUTKIMUKSEN ALKUA VALMISTELUUN |
| Z3375 G-Kuvantaminen | RMRI7 | G-rakennus, R-kerros | POTILAS TUNTIA ENNEN TUTKIMUKSEN ALKUA VALMISTELUUN |

Katso ohje: [Magneettikuvausaikojen varaaminen](https://intra.oysnet.ppshp.fi/dokumentit/_layouts/15/WopiFrame2.aspx?sourcedoc=%7b7d786ab5-5aaf-4330-8dd6-042ce10ddf43%7d&action=default).

Tiedustelut: ma-to klo 7.30-15.30 pe 7.30-15 puh.08-3152113, 040-5811728

Indikaatiot/kontraindikaatiot ja riskit

**Indikaatiot**: Crohnin tauti, muut tulehdukselliset sairaudet, ohutsuolen kasvaimet.

**Kontraindikaatiot**:Potilaassa olevat ei-magneettiyhteensopivat vierasesineet. Ks [ohje](https://julkaisu.oysnet.ppshp.fi/_layouts/15/DocIdRedir.aspx?ID=PPSHP-1249379545-4769).

**Riskit**: Allergisen reaktion riski: Buscopan (vaikuttava aine: hyoskiinibutyylibromidi).

Tehosteaineen (gadolinium) käyttöön liittyvät riskit: haittavaikutukset ovat yleensä lieviä tai kohtalaisia ja luonteeltaan ohimeneviä. Yleisimmin esiintyviä reaktioita ovat kuumotus, kylmän tunne ja/tai kipu injektiokohdassa. Vakavat haittavaikutukset, kuten anafylaktinen reaktio, ovat erittäin harvinaisia.

Magneettivarjoaineiden munuaistoksisuus on vähäinen, eikä nykyisin käytössä olevilla merkkiaineilla (kuten Dotarem) ole todettu nefrogeenista systeemistä fibroosia. Toistuvia annoksia lyhyen ajan sisällä tulee kuitenkin välttää.

Kanylointiin liittyvä riski: varjoaineen joutuminen pehmytkudokseen ei aiheuta vakavaa haittaa pienen määrän (max 15 ml) vuoksi

Potilaassa olevan tuntemattoman vierasesineen aiheuttama haitta.

Magneettikuvaus saattaa nostaa kehon lämpötilaa enimmillään noin 1oC. Jos potilaalla on kuumetta yli 38 oC, kuumetta yritetään alentaa lääkityksellä. Jos kuume ei laske, radiologi ja lähettävä lääkäri päättävät tutkimuksesta tapauskohtaisesti.

Esivalmistelut

Ravinnotta (ei kiinteää ruokaa) 6 tuntia ennen varattua aikaa. Vettä saa juoda syömättömyyden aikana. Lääkärin määräämät lääkkeet saa ottaa.

Hemodialyysissa oleville potilaille tehdään dialyysi vuorokauden sisällä merkkiainetehosteisen magneettikuvauksen jälkeen. Asiasta on sovittava munuaisosaston kanssa.

Peritoneaalidialyysipotilaiden hoito ei muutu tehosteaineen annon jälkeen.

Rutiininomaista munuaisfunktion mittaamista ei tarvita ennen magneettikuvausta

Ehdoton liikkumattomuus tutkimuksen aikana on välttämätön. Lähettävä yksikkö huolehtii tarvittaessa levottoman tai kivuliaan potilaan lääkityksen.

Lääkelaastarit ja glukoosimittarit poistetaan magneettiosastolla, joten uutta ei kannata vaihtaa ennen kuvausta.

Tutkimuksen kulku

Tutkimus kestää kokonaisuudessaan noin puolitoista tuntia. Ohutsuoli täytetään Mannitol-liuoksella, jota tutkittava juo 1 ½ litraa 40 minuutin aikana. Potilaan on ilmoittauduttava ***tuntia ennen*** kuvausaikaa päivystysröntgeniin.

Potilas riisuu ennen tutkimushuoneeseen menoa metallia sisältävät vaatteet sekä korut ja lävistykset. Tutkimuksen ajan potilas makaa kuvauspöydällä mielellään vatsallaan, jalat edellä molemmista päistään avoimessa Ø70 cm tunnelissa. Tutkittava kohta on keskellä tunnelia.   
Potilaalle laitetaan iv-kanyyli, jonka kautta kuvauksen aikana injisoidaan tehosteainetta ja suolen liikettä lamaavaa lääkettä (Buscopan).

Kuvauslaite aiheuttaa voimakasta ääntä (noin 80–100 dB), joten potilaalle laitetaan kuulosuojaimet.

Tutkimuksessa otetaan useita kuvasarjoja, joiden aikana tutkittava pidättää hengitystä ohjeen mukaan.

Tutkimus kestää yleensä 30 – 60 min

Jälkihoito ja seuranta

Varsinaista jälkihoitoa ei tarvita. Tutkittava saa syödä ja juoda normaalisti. Kuitenkin on syytä varata aikaa suolen tyhjentymiseen.

**Vastausten kuulemisen lääkäriaikaa ei mielellään kuvauspäivälle (poikkeuksena pitkänmatkalaiset). Vastaanottoaika merkitään NeaRis-pyyntöön.**